গো-মাংস নিয়ে অতীতে অনেক উত্তাপ ছড়িয়েছেন। মুখ্যমন্ত্রী হওয়ার পরে উত্তরপ্রদেশে অবৈধ কসাইখানা বন্ধ করতেও উদ্যোগ নিয়েছেন প্রথম দিন থেকেই। গোরক্ষপুর থেকে প্রিয় গো-মাতাদের নিয়ে আসা হয়েছে রাজধানী লখনউতে। এ বার আরও বড় প্রেম দেখালেন। সেই প্রেমের টানে প্রধান প্রতিদ্বন্দ্বী মুলায়ম সিংহ যাদবের পরিবারের নিমন্ত্রণও উপেক্ষা করতে পারলেন না যোগী আদিত্যনাথ।
মুখ্যমন্ত্রী হিসেবে আদিত্যনাথ শপথ নেওয়ার পরে-পরেই প্রাক্তন মুখ্যমন্ত্রী অখিলেশ যাদবের ভাই প্রতীক ও পুত্রবধূ অপর্ণা যোগীর সঙ্গে দেখা করতে যান। এর পরে এই সাক্ষাৎ নিয়ে রাজনৈতিক মহলে অনেক জল্পনা হয়েছে। কারণ, প্রতীক সরাসরি রাজনীতিতে যুক্ত না হলেও অপর্ণা গত বিধানসভা নির্বাচনে সমাজবাদী পার্টির প্রার্থী ছিলেন। লখনউ ক্যান্টনমেন্ট আসন থেকে বিজেপির রীতা বহুগুণার কাছে পরাজিত হন অপর্ণা। তাঁর প্রচারে অখিলেশ যাদব, ডিম্পল যাদবরাও গিয়েছিলেন।
এখন জানা যাচ্ছে, প্রতীক ও অপর্ণা সেদিন কেন গিয়েছিলেন যোগীর কাছে। ওই দম্পতি একটি ‘জীব আশ্রয়’ নামে একটি স্বেচ্ছাসেবী সংগঠন চালান। সেই সংগঠনের ‘কান্‌হা উপবন’-এ যান মুখ্যমন্ত্রী যোগী। সেখানে গরু ছাড়াও বিভিন্ন অনাথ প্রাণী রাখা হয়। যোগীর সঙ্গে গিয়েছিলেন উপ-মুখ্যমন্ত্রী দীনেশ শর্মাও। সেখানে গো-সেবা করেন মুখ্যমন্ত্রী ও উপ মুখ্যমন্ত্রী।
দেখুন সেই ভিডিও—